《题刘端礼步芳桥》
宋代·王庭圭

桥上画栏低压水，青龙影落芙蕖底。欲渡芙蕖望翠微，波面红云映屐齿。

洛浦清流古有神，罗袜凌波生暗尘。东昏戏作锦地茵，金莲衬步如花人。

而今此事堕渺漭，但有荷花开荡漾。试穿芒屩踏风烟，安用紫丝连步障。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。